Nos Cuhennes d’Ornens, sires de loys, Arnouz des Noulx, chesteleins de Bracon à ce temps, Lambers de Chautrens, chesteleins d’Ornens, commissours de part ma dame la contesse d’Artoys et de Bourgoine sus le fait des vsures que li lombers hont leuées en la terre de ma dicte dame la contesse en la conté de Bourgoine, façons sauoir à toutz que en nostre présence por ce personelment establiz Henri Aysigniers d’Ast, procuror de Alixandre et de Boniface frères ditz Aysigniers, lombars, mercheanz et sitiens d’Ast et Jehan de Mont, lonbart, en tant come il li toiche et puet toichier d’une part, et Jeannins ditz Brons, Perrenins dit Moines, Colars dou Chestel et Esteuenins Merciers, esliz à ce temps li quatre proudomes de la cumenalté d’Arbois, de part les genz de ma dicte dame la contesse, Jehannins de Villate, Perrenins li Vayneres, Renaudins fiz Bernart Apeletier, et Perrenat dit Bretons, esliz à ce temps li quatre prodomes d’Arbois de part les genz lo seignor de Vaudrey, hu nom de lour et de la cumenalté de la ville d’Arbois, de la quel poissence des ditz prodomes hu nom de la cumenalté de la ville d’Arbois nos deuant ditz commissors susmes certeins d’autre part les quex parties hu nom que dessus sus les contens et les discordes que li vne partie pouoit ou deuoit demander à l’autre, hu nom de la cumenalté d’Arbois ès ditz lombars ne à lours deuantiers, et ce que li ditz lombars pouoient ou deuoient demandert ès ditz proudomes per reissom de la cumenalté d’Arbois de tout lo temps passez tant que a jour de la confection de cex lettres, de toutes actions, reials, personals, mistes, directes et vtilles toichant et pertenant à la dicte cumenalté d’Arbois, et de toutes autres quarrales, controuerses, grusses de vsures comunes et de vsures d’usures et de toutes autres chouses queque ales soient et coment que ales puissent estre appelées, pertenant à la cumenalté d’Arbois, les dictes parties, hu nom que dessus, présentes par deuant nous hont fait conpromis ou amiable conposicion dou comont assentement de lour et acors sus mon seignor Symon de Vaudrey, moinne de Seint Oyant de Jouz, sus mestre Jehan de Nosserey, clerc, sus Bauduin lo Bronz d’Arbois, escuiers, et sus Jehan, maire de Chengins, et hont promis les dictes parties en nom que dessus pressenz et stipulanz en la men de nos et des ditz arbitres per lour seiremenz donez sus seint eiuangille et sus la poinne de mil liures à commettre et appaier à la partie obbeyissant de la partie non obbeyssant, de la quel poinne li ditz proudomes hu nom que dessus se sont estaubliz plaiges principals et ly diz lombars hu nom que dessus hont mis plaiges, c’est assauoir Voillin d’Yuerey, Ginot de Fontenoy, Jehannins de Pupillin, Jehans de Chengins, Odet de la Platière, Huguenin Seignal, Jehannins de Villate, Guillemin lo Brom, mestre Honbert Chapuisset et Huguenin dit Picardet son frére, chescun de cex dessus nommez de cent liures. Les quex plaiges se sont obligiés en la menière dessus dicte, de tenir et acomplir, de dit et de fait, de droit ou de velonté, ordre de droit guerdée ou nom guerdée, entre les dictes parties en nom que dessus, ce que li ditz arbitres ou li trois de lours diront, ordeneront ou prononceront. Li quex arbitres pressentz per deuant nos retindrent le faiz à lour et à la charge dou dit arbitraige à finert et terminert per lours et denz ceste feste de Seint Vincent pruchennement venant l’am mil trois cenz et saze. Et à ce tenir et tenir les chouses dessus dictes se sont obligiés les parties dessus dictes en la cort et en la juridicion ma dame la contesse de Bourgoine. En tesmoignaige de la quel chouse nos tuit dessus nommez auons requis et fait mettre en cex lettres le seel de la dicte cort dou quel l’om huse en Arbois. Faictes et donées le londi jour de l’uytine de feste Saint Nicolas d’yuert l’an Nostre Seignor corrant mil trois cenz et saze hu mois de décembre.